Franz Seimetz
De Fran(t)z Seimetz, gebuer den 21. Abrëll 1858 zu Gréiwemaacher, a gestuerwen de 26. Oktober 1934 an der Stad Lëtzebuerg, war e lëtzebuergesche Moler an Auteur. Hie war deen éischte Lëtzebuerger Artist, deen impressionistesch gemoolt huet.

Liewen
Säin éischt Uelegbild huet hie mat 16 Joer gemoolt - et ware Blummen -; säin éischte Portrait war den deemolege Maacher Dechen. Säin Erfolleg hat hie wéi en e Gréiwemaacher Charakterkapp gemoolt huet. Et huet hie mat dem Mäerterter Schlasshär Dominique-Antoine Pescatore a Kontakt bruecht, deen de Seimetz an d'Ausland geschéckt huet. Nodeem hie bei engem Bréisseler Moler geschafft huet, goung hien op d'Kunstakademie zu München an op d'École des beaux arts zu Paräis. 1881 koum hien op Lëtzebuerg zeréck. Hien huet Portraiten a Landschafte gemoolt. 1887 ass hien an d'USA gefuer, wou hien zwee Joer zu Dubuque war. Vun do aus ass hie 6 Méint laang op engem Hausboot um Mississipppi gefuer. Doriwwer huet hie méi spéit a senger Memoirëserie Feuersalamander geschriwwen, Duerno ass hien och nach op d'Antillen, a Mexiko an a Kanada gereest. Hie koum mat ville Biller, Erfarungen an Enttäuschungen 1896 op Lëtzebuerg zeréck.

Den 13. Juli 1897 huet hie sech mat der Marie-Antoinette Bourger vun Arel bestuet, der Duechter vun engem Zeecheprofesser. D'Koppel huet fir d'éischt zu Boufer bei der Famill Pescatore gewunnt, duerno an der Märeler Strooss an der Stad Lëtzebuerg. Ëmmer erëm huet et si an d'Friemt gezunn. Sou ware si zu München, am Elsass an an Italien. 1902 si si op Iechternacherbréck an 1916 op Iechternach geplënnert, wou de Franz Seimetz warscheinlech seng schéinste Biller gemoolt huet. 1923 si se nees an d'Stad wunne gaangen.

An de leschte Jore vu sengem Liewen huet de Seimetz 4 Volumë Memoirë mam Ttel Feuersalamander geschriwwen.

Hien ass de 26. Oktober 1934 gestuerwen.

Wierk vum Moler (Auswiel)
Auswiel vu Biller aus engem Buch vum Robert Stumper:

1885 Michel Rodange
1885 Michel Engels
1888 Philippe Servais
1890 Mexikanische Kirche
1891 Amerikanische Tannen
1892 Frau im Lehnstuhl
1892 Mississippi
1895 Coast of Main
1897 Kannerportrait
1898 Petrustal
1899 Alzette
1898 Madame Seimetz, geb. Bourger
1900 Schlafender Mönch
1900 Der Schutzengel
1901 Betender Geistlicher
1901 Der Prälat
1904 Assisi mit Rocca
1905 Echternach, Sack a Kack
1905 Sosthène Weis
1907 Waldallee
1910 Selbstportrait
1910 Bauernhof auf Rügen
1915 Hallerbach
1916 Waldweg
1917 Brücke in Echternach
1919 Lesende Frau
1920 Blumenstück
1920 Sanddüne bei Arlon
1920 Alte Weide am Weiher
1922 Italienischer Greis
1922 Mädchenkopf (Mme Beckius)
1928 Kockelscheuer
1932 Blühender Apfelbaum

Wierk vum Auteur
 Seimetz, Frantz, 1931-1934. Der Feuersalamander: Einfälle und Ausfälle. 4 Vol. Linden & Hansen, Luxemburg.

Auszeechnungen
 Prix Grand-Duc Adolphe (1904)

Nom Frantz Seimetz genannt
 Eng Strooss an der Gréiwemaacher: Rue Frantz-Seimetz;
 eng Strooss an der Stad Lëtzebuerg: Rue Frantz-Seimetz.

Literatur 

 Hermes, Monique, 1984. Frantz Seimetz. Dem ‘Sohn der Stadt Grevenmacher’ zum 50. Todesjahr. Die Warte, 13. Dezember 1984. Luxemburg.
 Seimetz, Frantz, 1974. Der Feuersalamander (im Spiegel seiner Heimatstadt Grevenmacher). 111 p. Publications mosellanes, Schwebsange. [Von Pierre Hauffels in Zusammenarbeit mit Martin Gerges neu geordnet und kommentiert]
 Stumper, Robert, 1973. Frantz Seimetz: Ein Künstlerleben. Les publications mosellanes, Schwéidsbeng.
 Pascal Seil: Eine populäre Künstlerpersönlichkeit - Luxemburger Schriftsteller und die Künste: Frantz Seimetz - Maler, Autor, Weltenbummler, Die Warte Nr. 35/2528 vum 15. Dezember 2016, S. 2-3

Ausstellungen 
 Villa Vauban, 18. Jan. 2014 - 25. Mee 2014: De la Moselle au Monde entier. Le peintre Frantz Seimetz (1858-1934)

Kuckt och 
 Lëscht vu lëtzebuergesche Konschtschafenden
 Nationalmusée fir Geschicht a Konscht

Um Spaweck 

 Georgette Bisdorff: "Frantz Seimetz", Ons stad No 64, 2000.

Lëtzebuergesch Auteuren
Lëtzebuergesch Moler
Gebuer 1858
Gestuerwen 1934
Prix Grand-Duc Adolphe